Forslag til RÅDETS FORORDNING (EF) Nr. . . .

af . . .

om ændring af forordning (EØF) nr. 1766/92 om den fælles markedsordning for korn og ophævelse af forordning (EØF) nr. 2731/75 om fastsættelse af standardkvaliteter for blød hvede, rug, byg, majs og hård hvede (98/C 170/01)

RÅDET FOR DEN EUROPÆISKE UNION HAR -

under henvisning til traktaten om oprettelse af Det Europæiske Fællesskab, særlig artikel 43,

under henvisning til forslag fra Kommissionen,

under henvisning til udtalelse fra Europa-Parlamentet,

under henvisning til udtalelse fra Det Økonomiske og Sociale Udvalg, og

ud fra følgende betragtninger:

Efter 1992-reformen af den fælles landbrugspolitik er der indtrådt en betydelig forbedring med hensyn til markedsligevægten:

jordudtagningen under den støtteordning for producenter af visse markafgrøder, som indførtes i 1992, har sammen med en sænkning af interventionsprisen medvirket til at holde produktionen under kontrol, samtidig med at en øget konkurrenceevne med hensyn til priserne har gjort det muligt at anvende betydeligt større kornmængder på hjemmemarkedet, navnlig til foder;

når der med henblik på at øge virkningerne af 1992-reformen foretages forhøjelser af arealbetalingerne under støtteordningen for markafgrøder, som fastlagt i Rådets forordning (EF) nr. . . ., bør konkurrenceevnen med hensyn til priserne styrkes gennem en yderligere nedsættelse af interventionsprisen, så den på en gang bringes ned på et niveau, der svarer til et sikkerhedsnet;

intervention bør ikke længere være nogen væsentlig faktor på det interne marked; som følge af denne ændrede målsætning for intervention bør ordningen med de månedlige tillæg ikke videreføres;

bestemmelserne om standardkvaliteten har ikke længere nogen praktisk betydning og bør derfor udgå;

da pris- og udligningsordningerne for anden stivelse end kornstivelse altid har været underlagt den fælles markedsordning for korn, bør tilpasningen af disse ordninger svare til de foranstaltninger, der træffes for korn; minimumsprisen for kartofler til fremstilling af kartoffelstivelse (1) og betalingerne til producenter af sådanne kartofler bør derfor tilpasses i overensstemmelse med prisnedsættelsen for korn;

Kommissionen bør på grundlag af gennemførelsesbestemmelser åbne og forvalte de toldkontingenter, der følger af aftaler med hjemmel i traktatens artikel 228 eller af andre af Rådet vedtagne retsakter;

som følge af verdensmarkedsprisens indflydelse på den interne pris bør det nærmere præciseres, på hvilke betingelser Kommissionen kan træffe de foranstaltninger, der er fornødne for at stabilisere det indre marked -

UDSTEDT FØLGENDE FORORDNING:

Artikel 1

I forordning (EØF) nr. 1766/92 foretages følgende ændringer:

1. Artikel 1, stk. 2, affattes således:

»2) Denne forordning gælder uanset foranstaltningerne i forordning (EF) nr. . . . vedrørende støtte til producenter af markafgrøder«.

2. Artikel 3 affattes således:

»Artikel 3

1) Der fastsættes en interventionspris for korn på 95,35 ECU pr. ton.

2) Interventionsprisen fastsættes for engrosleddet for varer leveret til lager, ikke aflæsset. Den gælder for alle de fællesskabs-interventionscentre, der er udpeget for de enkelte kornarter.

3) De i denne forordning fastsatte priser kan på grundlag af udviklingen i produktionen og på markederne ændres efter proceduren i traktatens artikel 43, stk. 2«.

3. Artikel 8 affattes således:

»Artikel 8

1) Der fastsættes en minimumspris på 167,82 ECU for kartofler bestemt til fremstilling af kartoffelstivelse.

Denne pris gælder for den mængde kartofler leveret til fabrikken, der medgår til fremstilling af en ton stivelse.

2) Der indføres en ordning med betalinger til producenter af kartofler bestemt til stivelsesfremstilling. Det for betalingen fastsatte beløb gælder for den mængde kartofler, der medgår til fremstilling af en ton stivelse. Beløbet fastsættes til 105,60 ECU.

Beløbet betales kun for den mængde kartofler, for hvilken der er indgået en dyrkningskontrakt mellem kartoffelproducenten og den virksomhed, der fremstiller stivelsen, og kun inden for den kvote, der er tildelt den pågældende virksomhed, jf. artikel 2, stk. 2, i forordning (EF) nr. 1868/94.

3) Minimumsprisen og betalingen tilpasses i overensstemmelse med kartoflernes stivelsesindhold.

4) Hvis situationen på markedet for kartoffelstivelse gør det nødvendigt, vedtager Rådet passende foranstaltninger efter proceduren i traktatens artikel 43, stk. 2.

5) Kommissionen vedtager gennemførelsesbestem-melserne til denne artikel efter proceduren i artikel 23«.

4. Artikel 12, stk. 1, affattes således:

»1) De toldkontingenter for de i artikel 1 nævnte produkter, der følger af en aftale, der er indgået i overensstemmelse med traktatens artikel 228, eller af en anden af Rådets retsakter i medfør af traktaten, åbnes og forvaltes efter gennemførelsesbestemmelser, der fastlægges efter proceduren i artikel 23«.

5. Artikel 13, stk. 8, affattes således:

»8) Der kan fastsættes et korrektionsbeløb efter proceduren i artikel 23. Korrektionsbeløb kan dog om nødvendigt ændres af Kommissionen.

Første afsnit kan helt eller delvis finde anvendelse på de produkter, der er nævnt i artikel 1, stk. 1, litra c) og d), og på de produkter, der er nævnt i artikel 1 og udføres i form af varer, der er anført i bilag B«.

6. Artikel 16 affattes således:

»Artikel 16

1) Hvis noteringerne eller priserne på verdensmarkedet for et eller flere af de i artikel 1 nævnte produkter når op på et niveau, som kan forstyrre eller true med at forstyrre forsyningerne af Fællesskabets marked, og denne situation kan forventes at vare ved og forværres, kan der træffes de fornødne foranstaltninger.

2) Gennemførelsesbestemmelserne til denne artikel vedtages efter proceduren i artikel 23«.

Artikel 2

Rådets forordning (EØF) nr. 2731/75 af 29. oktober 1975 om fastsættelse af standardkvaliteter for blød hvede, rug, byg, majs og hård hvede (2) ophæves.

Artikel 3

Denne forordning træder i kraft på syvendedagen efter offentliggørelsen i De Europæiske Fællesskabers Tidende.

Den anvendes fra høståret 2000/2001 og derefter.

Denne forordning er bindende i alle enkeltheder og gælder umiddelbart i hver medlemsstat.

Udfærdiget i . . .

På Rådets vegne

. . .

(1) Rådets forordning af 27. juli 1994 om en kvoteordning for produktionen af kartoffelstivelse, EFT L 197 af 30.7.1994, s. 4, senest ændret ved Rådets forordning (EF) nr. 1863/95 (EFT L 179 af 29.7.1995, s. 1), berigtiget ved EFT L 83 af 2.4.1995, s. 20 og EFT L 39 af 8.2.1997, s. 23.

(2) EFT L 281 af 1.11.1975, s. 22, senest ændret ved Rådets forordning (EF) nr. 2594/97 (EFT L 352 af 23.12.1997, s. 10).